แค่ข่าวลือ
เป็นรัฐมนตรีสายเศรษฐกิจที่มาดนิ่ง และเงียบที่สุดเท่าที่เคยมี รมว.คลังในประเทศไทยมา
19 เม.ย. 2559

เป็นรัฐมนตรีสายเศรษฐกิจที่มาดนิ่ง และเงียบที่สุดเท่าที่เคยมี รมว.คลังในประเทศไทยมา 
ไม่ว่าจะถูกขอร้องแกมบังคับจากบิ๊กตู่ พล.อ.ประยุทธ์ จันทร์โอชา นายกรัฐมนตรี หรือ สมคิด จาตุศรีพิทักษ์ รองนายกฯ ยังไง ท่าน รมว.อภิศักดิ์ ก็ยังคงเอาแต่ทำงานหนัก และพูดหรือให้สัมภาษณ์น้อยที่สุด
แต่ก็ยังไม่ถูกปล่อยข่าวลือ ว่าจะถูกปลดจากเก้าอี้ รมว.คลัง
ก่อนเข้าประชุมคณะกรรมการสานพลังประชารัฐ ที่ศูนย์การประชุมแห่งชาติสิริกิติ์ นักข่าวเลยไปดักรอถามเรื่องนี้
ตอนแรกก็เลียบๆ เคียงๆ ก่อนว่า ท่านรัฐมนตรีงานหนักมั้ย ถอดใจหรือยัง
รัฐมนตรีก็ทำหน้างงๆ เรื่องอะไร ทำไมต้องถอดใจ
สุดท้ายนักข่าวเลยยิงคำถามตรงว่า ก็มีข่าวลือว่าถูกปลด
ห้ะ!
เสียงอุทานของรัฐมนตรี อภิศักดิ์ ก่อนจะสตั๊นไป 2 วิ
พอตั้งสติได้ ก็หันมาบอกนักข่าวว่า "ไปถามรองฯ สมคิด ไป"
ก่อนรีบเดินหนีไปทันที